अर्कोतर्फ, देशमा बढ्दो जनसंख्या र तिनका बढ्दा चाहना तथा आवश्यकताहरू परिपूर्ति गर्ने काम नै राज्यलाई चुनौतीपूर्ण बनिरहेको अवस्थामा जलवायुमा आएको तीब्र परिवर्तनले कृषि उत्पादन तथा उत्पादकत्व वृद्धिमा ठूला चुनौतीहरू थपिदिएको छ र कृषिकर्म अझ बढी कष्टकर बन्दै गएको छ । हाम्रा हिमालहरूमा हिउँ पर्न कम भएको छ । कतिपय अवस्थामा हिमाली क्षेत्रमा जाडो याममा भन्दा चैत, वैशाख वा जेठतिर पर्नाले हिउँ छिटो पग्लने गरेको छ । यसले गर्दा उच्च पहाडी एवं हिमाली क्षेत्रमा जमिनको सतह भित्र पानी रिचार्ज हुने क्रम घटेको छ, हिमतालहरूको संख्या घटेको छ र आकार साँघुरिदै गएको छ ।
